ঝালকাঠি, বাংলাদেশনিউজ২৪x৭.কম  সরকারী নীতিমালা রয়েছে চাষাবাদ যোগ্য এক ইঞ্চি  জমিও খালি রাখা যাবে না। অথচ প্রশাসনের একরকম নাকের ডগায়ই বাংলার সুয়েজখাল খ্যাত গাবখান চ্যানেলের পশ্চিম পাড়ে বিআইডব্লিউটিএর লিজ দেওয়া ১১০ একর জায়গার মধ্যে ২৫ বিঘা জমি ২ বছর ধরে চাষাবাদ না করে ফেলে রাখা হয়েছে। এই ২৫ বিঘা জমির পরে অবশিষ্ট বিআইডব্লিউটিএর কাছ থেকে লিজ নিয়ে এলাকার কৃষকরা সারা বছর জুড়ে চাষাবাদ করে কৃষি ক্ষেত্রে প্রাণ এনেছে।  বিআইডব্লিউটিএ এই এলাকার কৃষকদের মধ্যে এই ২৫ বিঘা জমি লিজ না দিয়ে স্বার্থান্বেষী ব্যক্তি দুলাল মীরবহর নামের একজনকে লিজ দিয়েছে। সে নিজেও চাষাবাদ করেনি এবং অন্যদের চাষাবাদ  করতে না দেওয়ায় এই এলাকার শতাধিক কৃষক পরিবারের সাথে আরও ২ শতাধিক কৃষান তাদের আয়ের উৎস হারিয়েছে। এই নিয়ে ক্ষুব্ধ এই এলাকার কৃষকরা। অতীতে এই এলাকার কৃষকরাই বিআইডব্লিউটিএর কাছ থেকে লিজ নিয়ে সবাই মিলে সমবায় ভিত্তিতে কৃষি কাজ করে আসছিল। কিন্তু খাদ্য বিভাগ থেকে চাকুরীচ্যুত এই দুলাল মীরবহর এই জায়গা লিজ নিয়ে বড় ধরনের আর্থিক ঋণ নেওয়ার ফায়দা লুটতে না পেরে কৃষিকাজ বন্ধ করে জায়গা খালি ফেলে রেখেছে।  কৃষি বিভাগের সূত্র মতে এই ২৫ বিঘা জায়গার পাশাপাশি বিআইডব্লিউটিএর লিজ দেওয়া অবশিষ্ট জায়গায় কৃষকদের চাষাবাদ অনুযায়ী  শুধুমাত্র আমন মৌসুমেই এই ২৫ বিঘা জমিতে এক হাজার মে.টন ধানের উৎপাদন হত।  ধান ছাড়া এই জমিতে সকল ধরণের শাক সবজি ডাল ও তৈল জাতিয় ফসল উৎপাদনের উর্ভর জমি। ৪ বছর পূর্বে গাবখান চ্যানেল খননের সময় বিআইডব্লিউটিএ তাদের এই জায়গায় খননের মাটি ফেলে ভরাট করে এবং এর ফলে ১২ মাস চাষাবাদের জন্য এই জমির উপযোগিতা বৃদ্ধি পেয়েছে। কৃষি বিভাগও এই বিষয়টি প্রশাসন স্তরে গোচরিভূত করে।  ঝালকাঠির গাবখান চ্যানেলের পশ্চিম তীরবর্তী গাবখান গ্রামের বাসিন্দা বর্ষিয়ান কৃষক মোঃ শাহজাহান হাওলাদার তিনি জানান, বৃটিশ আমলে গাবখান চ্যানেল খননের জন্য  সরকার তাদের এই পৈত্রিক সম্পত্তি অধিগ্রহণ করেছিল। গাবখান চ্যানেল হওয়ার পরে তারা পূর্ব পুরুষ থেকে এই নদী পাড়ের অধিগ্রহণের অব্যবহৃত জায়গায় চাষাবাদ করে আসছিলেন। এখনও এস এ খতিয়ানে তাদের পূর্ব পুরুষের নামে এই জমি জায়গার রেকর্ড রয়েছে। প্রতি বছর এই জায়গা বিআইডব্লিউটিএ থেকে লিজ এনে তারা এলাকার জমি জায়গা হারানো শতাধিক পরিবারকে নিয়ে যৌথ ভাবে সমবায় ভিত্তিতে চাষাবাদ করতেন। কিন্তু তিন বছর পূর্বে দুলাল মীরবহর অসৎ উদ্দেশ্য নিয়ে এই জমি পূর্বের লিজমূল্য দ্বিগুন বাড়িয়ে লিজ হাসিল করে। যদিও এই এলাকার কৃষকরা ঢাকায় গিয়ে ৬৫ হাজার  টাকা লিজ দাখিল করেছিল। কিন্তু বিআইডব্লিউটিএর মধ্যে দুলাল মীরবহরের পরিচিত লোক থাকায় কৃষকদের দরের চেয়ে এক হাজার টাকা বেশি দেখিয়ে দুলাল মীরবহরকে লিজ প্রদান করা হয়।  একই এলাকার বিপন্ন কৃষক জুলফিকার আলী জানান, এই জমিতে ডাল, তেল ও ধান ফসলের পাশাপাশি এই জমির চারিপাশে লাউ, সিম লাগিয়ে লাখ লাখ টাকার ফসল উৎপাদন করা যায়। কিন্তু দুলাল মীরবহর এক বছর চাষ করার পরে দুবছর ধরে নিজেও চাষ করে না এবং অন্যদেরও একটি লাউ গাছ পর্যন্ত লাগাতে দেয় না।  এই এলাকার জনপ্রতিনিধি আদর্শ কৃষক ইউপি সদস্য হানিফ হাওলাদার জানান, তার  এলাকার এই ২৫ একর জায়গায় শতাধিক কৃষক পরিবারের পৈত্রিক জমি জায়গা ছিল। এদেরকে লিজ না দেওয়ায় তারা এখন চাষাবাদ করতে পারছে না। এদের সাথে আরও দুই শতাধিক কৃষান-কৃষানীর সারা বছর ধরে কাজ করার আয় হারিয়েছে। তিনি কৃষকদের চাষাবাদের জন্য উম্মুক্ত করার পাশাপাশি ভবিষ্যতেও কৃষকদের মধ্যে এই জমি লিজ দিয়ে কৃষি আবাদ যোগ্য এই জমির সর্বাÍক ব্যবহার নিশ্চিত করার দাবি করেন।  এই ব্লকে ১২/১৩ বছর ধরে কাজ করেন উপ-সহকারী কৃষি কর্মকর্তা এম আলাউদ্দিন খান। তিনি জানান, দুলাল মীরবহর এই ২৫ বিঘা জমি লিজ নিয়ে রবি মৌসুমে একবার শুধু সরিষার চাষ  করে বাম্পার ফলন পেয়েও তার পর থেকে আর চাষাবাদ না করে কৃষকদেরকে বঞ্চিত করে এই অপার সম্ভাবনাময় জায়গা খালি ফেলে রেখেছে। এ বছর এর পাশে বিআইডব্লিউটিএর লিজ দেওয়া অন্য জায়গায় শুধু আমন মৌসুমে ব্রি-৪০,৪১ ও ৪৪ জাতের ধানের আবাদ করে হেক্টর প্রতি ৭/৮ মে.টন ফলন পেয়েছে। সে হিসেবে এই ২৫ বিঘা জমিতে শুধু আমন মৌসুমে ধানের চাষ করেই ১ হাজার মে.টন ধানের উৎপাদন পাওয়া যেত। এই জায়গায় শুধু ধানই নয় ডাল ও তৈল জাতিয় ফসলের পাশাপাশি সব ধরণের শাক সবজির চাষ ভাল হয়।  এই ২৫ বিঘা জমির পাশেই বিআইডব্লিউটিএর লিজ নেয়া জায়গায় চাষাবাদকারী কৃষক  রহিম হাওলাদার ধান কাটছিলেন। তিনি জানান, তারও এই জায়গা দুলাল মীরবহর ইতিপূর্বে লিজ নিয়ে নিজেও চাষ করেনি এবং তাদের চাষ করতে দেয়নি। বরং লিজের দর বিঘা প্রতি ২ হাজার থেকে ৪ হাজার টাকায় তুলে কৃষকদের স্বার্থ ক্ষুন্ন ও ক্ষতি করেছে।  বাংলাদেশনিউজ২৪x৭.কম/প্রতিনিধি/এসএ.